
Ārpusģimenes aprūpes atbalsta centra noteikumi
Izdoti saskaņā ar Bērnu tiesību aizsardzības likuma
36.1 panta trešo un ceturto daļu
I. Vispārīgie jautājumi
· 1. Noteikumi:
· 1.1. nosaka kritērijus ārpusģimenes aprūpes atbalsta centra (turpmāk – atbalsta centrs) izveidei, atbalsta centra statusa piešķiršanas kārtību, kā arī prasības atbalsta centram;
· 1.2. paredz nosacījumus valsts finansējuma piešķiršanai atbalsta centriem, finansējuma apmēru, kā arī kārtību, kādā sniedzams atbalsts.
(Grozīts ar MK 17.06.2025. noteikumiem Nr. 370)
· 2. Atbalsta centrs nodrošina pasākumu kopumu, kas veicina bez vecāku gādības palikušu bērnu labklājību, drošību, patstāvību, kā arī audžuģimeņu, jo īpaši specializēto audžuģimeņu, un adoptētāju, aizbildņu un viesģimeņu skaita pieaugumu.
· 3. Lai nodrošinātu šajos noteikumos atbalsta centram noteikto prasību izpildes pārraudzību, Bērnu aizsardzības centrs (turpmāk – centrs):
· 3.1. slēdz ar atbalsta centru līgumu par finansiālu atbalstu ārpusģimenes aprūpes pakalpojuma sniegšanā. Līgumā iekļauj ārpusģimenes aprūpes pakalpojuma pārraudzības un informācijas aprites kārtību, finanšu un statistikas pārskatu iesniegšanas nosacījumus, kā arī citus pakalpojuma sniegšanai būtiskus nosacījumus;
· 3.2. piešķir ārpusģimenes aprūpes pakalpojuma nodrošināšanai un administrēšanai paredzētos valsts budžeta līdzekļus;
· 3.3. piešķir valsts budžeta līdzekļus ar atbalsta centra izveidošanu un iekārtošanu saistīto izdevumu vienreizējai kompensēšanai, ievērojot šajos noteikumos minētās prasības un kārtību.
(MK 17.06.2025. noteikumu Nr. 370 redakcijā)
· 4. Šo noteikumu 12. punktā minēto pakalpojumu nodrošināšanai un atbalsta centra pakalpojuma administrēšanai paredzētos valsts budžeta līdzekļus nosaka un piešķir centrs atbilstoši likumā par gadskārtējo valsts budžetu šiem mērķiem paredzētajiem līdzekļiem.
(MK 17.06.2025. noteikumu Nr. 370 redakcijā)
II. Atbalsta centra statusa piešķiršanas kārtība
(Nodaļas nosaukums MK 17.06.2025. noteikumu Nr. 370 redakcijā)
· 5. Komersants, biedrība vai nodibinājums, kas vēlas iegūt atbalsta centra statusu (turpmāk – iesniedzējs), iesniedz centrā iesniegumu par atbalsta centra statusa piešķiršanu. Iesniegumā norāda šādu informāciju:
· 5.1. nosaukums;
· 5.2. reģistrācijas numurs;
· 5.3. juridiskā adrese un oficiālā elektroniskā adrese;
· 5.4. kontaktinformācija (tālruņa numurs un elektroniskā pasta adrese);
· 5.5. tīmekļvietne (ja iesniedzējam tāda ir izveidota);
· 5.6. iesniedzēja struktūrvienības adrese, kurā nodrošinās ārpusģimenes aprūpes atbalsta centra pakalpojumu.
(MK 17.06.2025. noteikumu Nr. 370 redakcijā)
· 6. Iesniedzējs iesniegumam pievieno šādus dokumentus:
· 6.1. vismaz vienu pašvaldības nodomu protokolu par plānoto sadarbību šo noteikumu 12. punktā minēto pakalpojumu nodrošināšanai pašvaldībā;
· 6.2. atbalsta centra izveidošanas un pakalpojuma sniegšanas aprakstu, tai skaitā informāciju par izveidojamo atbalsta centru skaitu un pakalpojuma sniegšanas punktu skaitu;
· 6.3. apliecinājumu, ka atbalsta centra piesaistītajiem speciālistiem ir vismaz triju gadu pieredze darbā ar bērniem un ģimenēm pēdējo piecu gadu laikā;
· 6.4. apliecinājumu, ka telpas, kurās plānots sniegt atbalsta centra pakalpojumu, ir piemērotas un aprīkotas atbilstoši to lietošanas mērķim un atbilst šo noteikumu 12. punktā minēto pakalpojumu nodrošināšanai.
· 7. (Svītrots ar MK 17.06.2025. noteikumiem Nr. 370)
· 8. Centrs izskata iesniegumu par atbalsta centra statusa piešķiršanu un pieņem vienu no šādiem lēmumiem:
· 8.1. par atbalsta centra statusa piešķiršanu;
· 8.2. par atteikumu piešķirt atbalsta centra statusu.
(MK 17.06.2025. noteikumu Nr. 370 redakcijā)
· 9. Centrs triju darbdienu laikā pēc šo noteikumu 8. punktā minētā lēmuma pieņemšanas par to rakstveidā paziņo iesniedzējam.
(MK 17.06.2025. noteikumu Nr. 370 redakcijā)
· 10. Šo noteikumu 8. un 18. punktā minēto lēmumu var apstrīdēt, iesniedzot attiecīgu iesniegumu centra vadītājam. Centra vadītāja lēmumu var pārsūdzēt Administratīvā procesa likumā noteiktajā kārtībā.
(MK 17.06.2025. noteikumu Nr. 370 redakcijā)
· 10.1 Atbalsta centra vadītājam ir pienākums 10 darbdienu laikā informēt centru par atbalsta centra darbības izbeigšanu vai apturēšanu, vai izmaiņām tā juridiskajā statusā, iesniedzot rakstveida iesniegumu par izmaiņām un izmaiņas apliecinošus dokumentus.
(MK 17.06.2025. noteikumu Nr. 370 redakcijā)
· 11. Centrs nodrošina informācijas uzkrāšanu par tiem komersantiem, biedrībām vai nodibinājumiem, kuriem piešķirts vai atcelts atbalsta centra statuss. Informāciju uzkrāj Labklājības ministrijas pārziņā esošajā valsts informācijas sistēmā "Valsts sociālās politikas monitoringa informācijas sistēma" (turpmāk – informācijas sistēma).
(MK 17.06.2025. noteikumu Nr. 370 redakcijā)
III. Prasības atbalsta centram
· 12. Atbalsta centrs:
· 12.1. piesaista jaunas audžuģimenes, aizbildņus, adoptētājus, viesģimenes, īpaši veicinot specializēto audžuģimeņu skaita pieaugumu;
· 12.2. nodrošina mācības personām, kuras vēlas iegūt audžuģimenes vai specializētās audžuģimenes statusu atbilstoši ar centru saskaņotajai mācību programmai;
· 12.2.1 nodrošina personām, kuras bāriņtiesa ir atzinusi par atbilstošām aizbildņa pienākumu pildīšanai vai iecēlusi par aizbildni, mācības atbilstoši ar centru saskaņotajai aizbildņu mācību programmai;
· 12.3. nodrošina mācības potenciālajiem adoptētājiem atbilstoši ar centru saskaņotajai mācību programmai;
· 12.4. iesniedz bāriņtiesā psihologa atzinumu par laulātā (personas) piemērotību audžuģimenes statusa iegūšanai, laulāto (personas) raksturojumu un informāciju par mācību programmas apguvi;
· 12.5. iesniedz bāriņtiesā psihologa atzinumu par audžuģimenes piemērotību specializētās audžuģimenes statusa iegūšanai attiecīgajā specializācijā, audžuģimenes raksturojumu un informāciju par mācību programmas apguvi;
· 12.5.1 iesniedz bāriņtiesai informāciju par mācību programmas apguvi, personas raksturojumu un viņas sniegto kompetenču pašvērtējumu, psihologa atzinumu, kas nepieciešams lēmuma pieņemšanai par personas piemērotību adoptētāja statusam, un apliecību, ja persona sekmīgi apguvusi mācību programmu;
· 12.6. ja nepieciešams, nodrošina psihologa un sociālā darbinieka atbalstu šo noteikumu 12.2. apakšpunktā minēto mācību un laulāto (personas) un audžuģimenes piemērotības izvērtēšanas laikā;
· 12.7. izstrādā un īsteno audžuģimenes vai specializētās audžuģimenes atbalsta un tajā ievietotā bērna individuālās attīstības plānu;
· 12.8. nodrošina psihosociālo atbalstu audžuģimenēm un specializētajām audžuģimenēm, tai skaitā ģimenē ievietotajam bērnam;
· 12.9. nodrošina atbalsta centra speciālistu, tai skaitā sociālā darbinieka un psihologa, atbalstu audžuģimenei un specializētajai audžuģimenei;
· 12.10. katru gadu vismaz astoņu akadēmisko stundu apjomā nodrošina zināšanu pilnveides mācības audžuģimenēm un specializētajām audžuģimenēm;
· 12.11. nodrošina atlīdzības par specializētās audžuģimenes pienākumu pildīšanu aprēķināšanu un izmaksu un vienreizēju mājokļa iekārtošanas kompensācijas izmaksu specializētajām audžuģimenēm;
· 12.12. pēc bāriņtiesas pieprasījuma sniedz informāciju par audžuģimeni vai specializēto audžuģimeni, tai skaitā par bērnu, kā arī par sniegtajiem pakalpojumiem;
· 12.13. nodrošina psihologa un citu atbalsta speciālistu konsultācijas adoptētājiem un aizbildņiem, psihologa konsultācijas viesģimenēm, atbalsta grupas adoptētājiem, aizbildņiem un viesģimenēm, kā arī pēc bāriņtiesas pieprasījuma sniedz psihologa atzinumu lēmuma pieņemšanai par viesģimenes vai adoptētāja statusu vai personas atbilstību aizbildņa pienākumu pildīšanai;
· 12.14. nodrošina sadarbību ar bāriņtiesām, sociālajiem dienestiem, atbalsta centriem un citām iestādēm atbalsta sniegšanā audžuģimenēm un specializētajām audžuģimenēm, tai skaitā ģimenē ievietotajam bērnam;
· 12.15. vienas darbdienas laikā sniedz bāriņtiesai informāciju par apstākļiem, kas var būtiski ietekmēt audžuģimenes vai specializētās audžuģimenes darbību vai ievietotā bērna aprūpi;
· 12.16. organizē audžuģimenē vai specializētajā audžuģimenē ievietotā bērna saskarsmi ar vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām;
· 12.17. jebkurā diennakts laikā bāriņtiesai vai policijai sniedz informāciju par krīzes audžuģimenēm, kuras nekavējoties var uzņemt bērnu savā aprūpē;
· 12.18. (zaudējis spēku ar 01.04.2023.; sk. 27. punktu).
· 12.19. nodrošina sociālā darbinieka konsultācijas aizbildņiem un adoptētājiem;
· 12.20. nodrošina atbalsta pasākumus audžuģimenēs vai specializētajās audžuģimenēs ievietoto bērnu veselības uzlabošanai, attīstībai un prasmju pilnveidošanai, pamatojoties uz ārstniecības personas vai atbalsta centra  sociālā darbinieka izvērtējumu un ierakstu bērnu individuālās attīstības plānā;
· 12.21. pieprasa ziņas no bāriņtiesas par pieņemtajiem lēmumiem adopcijas, aizbildnības un audžuģimeņu jomā, lai savlaicīgi uzsāktu vai izbeigtu pakalpojumu un atbalsta sniegšanu.
(Grozīts ar MK 21.12.2021. noteikumiem Nr. 852; MK 28.02.2023. noteikumiem Nr. 82; MK 28.03.2023. noteikumiem Nr. 148; MK 17.06.2025. noteikumiem Nr. 370)
· 13. Atbalsta centrs ar laulātajiem (personu), kuri ar bāriņtiesas lēmumu ir atzīti par piemērotiem audžuģimenes pienākumu veikšanai, audžuģimeni un specializēto audžuģimeni slēdz vienošanos par atbalsta sniegšanu, kas ietver šo noteikumu 12.2., 12.4., 12.5., 12.6., 12.7., 12.8., 12.9. un 12.10. apakšpunktā minēto pakalpojumu nodrošināšanu. Par noslēgto vienošanos atbalsta centrs triju darbdienu laikā informē bāriņtiesu.
(MK 28.02.2023. noteikumu Nr. 82 redakcijā)
· 14. Atbalsta centrs ar specializēto audžuģimeni slēdz līgumu, paredzot atlīdzības izmaksu par specializētās audžuģimenes pienākumu pildīšanu un vienreizējas kompensācijas izmaksu par mājokļa iekārtošanu atbilstoši šo noteikumu 12.11. apakšpunktam. Par noslēgto līgumu atbalsta centrs triju darbdienu laikā informē bāriņtiesu.
(MK 28.02.2023. noteikumu Nr. 82 redakcijā)
· 15. Atbalsta centrs iekārto lietu par katru audžuģimeni vai specializēto audžuģimeni.
IV. Nosacījumi valsts finansējuma piešķiršanai atbalsta centram un finansējuma apmērs
(Nodaļas nosaukums MK 17.06.2025. noteikumu Nr. 370 redakcijā)
· 16. Centrs atbilstoši atbalsta centra izveides un iekārtošanas izmaksām piešķir atbalsta centram vienreizēju atbalsta centra izveides un iekārtošanas izdevumu kompensāciju, bet ne vairāk kā 10 000 euro apmērā, ja:
· 16.1. atbalsta centram ir spēkā esošs šo noteikumu 3.1. apakšpunktā minētais līgums;
· 16.2. atbalsta centram ir ne mazāk kā 50 spēkā esošas šo noteikumu 13. punktā minētās vienošanās un ne mazāk kā 10 šo noteikumu 14. punktā minētie līgumi par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu;
· 16.3. atbalsta centram vismaz deviņus mēnešus pirms šo noteikumu 17. punktā minēto dokumentu iesniegšanas centrs ir piešķīris atbalsta centra statusu.
(MK 17.06.2025. noteikumu Nr. 370 redakcijā)
· 17. Lai saņemtu atbalsta centra izveides un iekārtošanas izdevumu kompensāciju, pakalpojuma sniedzējs centrā iesniedz iesniegumu par atbalsta centra izveides un iekārtošanas izdevumu kompensācijas saņemšanu. Iesniegumam pievieno ēku vai telpu remontdarbu, mēbeļu, iekārtu, tai skaitā datortehnikas, iegādes izdevumu tāmi, kā arī citu ar telpu un pieejamo resursu pielāgošanu pakalpojuma nodrošināšanai saistīto izdevumu tāmi. Pēc centra pieprasījuma pakalpojuma sniedzējs pievieno minētajam iesniegumam ēku vai telpu remontdarbu, mēbeļu, iekārtu, tai skaitā datortehnikas, iegādes izdevumu tāmē norādītos izdevumus attaisnojošus dokumentus (remontdarbu un citu pakalpojumu līgumi, rēķini, darbu pieņemšanas un nodošanas akti, preču pavadzīmes, čeki un citi izdevumus apliecinoši dokumenti).
(MK 17.06.2025. noteikumu Nr. 370 redakcijā)
· 18. Centrs izskata šo noteikumu 17.  punktā minēto iesniegumu, izvērtē izdevumu atbilstību un nepieciešamību šo noteikumu 12. punktā minētā un atbalsta centra pieteiktā pakalpojuma sniegšanai, kā arī pieņem vienu no šādiem lēmumiem:
· 18.1. vienreizējas atbalsta centra izveides un iekārtošanas izdevumu kompensācijas piešķiršanu un tās apmēru;
· 18.2. atteikumu piešķirt pakalpojuma sniedzējam vienreizēju atbalsta centra izveides un iekārtošanas izdevumu kompensāciju, norādot lēmuma pamatojumu un tā apstrīdēšanas kārtību.
(MK 17.06.2025. noteikumu Nr. 370 redakcijā)
· 19. Centrs vienreizēju atbalsta centra izveides un iekārtošanas izdevumu kompensāciju atbalsta centram izmaksā mēneša laikā no šo noteikumu 18.1. apakšpunktā minētā lēmuma pieņemšanas dienas.
(MK 17.06.2025. noteikumu Nr. 370 redakcijā)
· 20. Par šo noteikumu 12. punktā minēto pakalpojumu nodrošināšanu atbalsta centrs iesniedz pārskatu informācijas sistēmā atbilstoši šo noteikumu 3.1. apakšpunktā minētajā līgumā noteiktajai kārtībai.
(MK 28.02.2023. noteikumu Nr. 82 redakcijā)
· 21. Pakalpojuma administrēšanas izdevumiem paredzētos līdzekļus atbalsta centrs var izlietot:
· 21.1. pakalpojuma administrēšanā iesaistīto darbinieku:
· 21.1.1. atlīdzībai;
· 21.1.2. transporta izdevumiem;
· 21.2. telpu īres, apsaimniekošanas izdevumu un komunālo pakalpojumu apmaksai, biroja, kancelejas preču, tehnikas un aprīkojuma iegādei;
· 21.3. citiem izdevumiem, kas saistīti ar pakalpojuma administrēšanu.
· 22. Kārtību, kādā sniedz pārskatu par pakalpojuma sniegšanu, un pārskata sniegšanas termiņu nosaka šo noteikumu 3.1. apakšpunktā minētajā līgumā. Līgumā paredz, ka pakalpojuma administrēšanas izdevumiem paredzētie līdzekļi nepārsniedz apmēru, ko aprēķina, izmantojot šādu formulu:
·   
· F = A + B + C + D, kur
· 
· F – atbalsta centra pakalpojuma administrēšanai novirzāmie finanšu līdzekļi;
· 
· A – līdzekļi, kas nepārsniedz 20 % no finansējuma apmēra, kas plānots ģimeņu un audžuģimeņu mācībām un sagatavošanai līdz bāriņtiesas lēmumam par audžuģimenes vai specializētās audžuģimenes statusa piešķiršanu vai par atteikumu piešķirt audžuģimenes vai specializētās audžuģimenes statusu un personu, kuras bāriņtiesa ir atzinusi par atbilstošām aizbildņa pienākumu pildīšanai vai iecēlusi par aizbildni, mācībām;
· 
· B – līdzekļi, kas nepārsniedz 20 % no finansējuma apmēra, kas plānots pakalpojuma nodrošināšanai audžuģimenēm un specializētajām audžuģimenēm;
· 
· C – līdzekļi, kas nepārsniedz 10 % no specializētajām audžuģimenēm izmaksātās atlīdzības par specializētās audžuģimenes pienākumu pildīšanu;
· 
· D – līdzekļi, kas nepārsniedz 20 % no šo noteikumu 12.3. un 12.13. apakšpunktā minētā pakalpojuma izmaksām.
· 
(MK 17.06.2025. noteikumu Nr. 370 redakcijā)
· 22.1 (Zaudējis spēku ar 01.04.2023.; sk. 27. punktu)
· 22.2 Kārtību, kādā sniedz pārskatu par šo noteikumu 12.19. un 12.20. apakšpunktā minētā pakalpojuma sniegšanu, nosaka šo noteikumu 3.1. apakšpunktā minētajā līgumā. Līgumā paredz, ka šo noteikumu 12.19. un 12.20. apakšpunktā  minētā pakalpojuma administrēšanas izdevumiem paredzētie līdzekļi nepārsniedz 20 % no pakalpojuma izmaksām.
(MK 17.06.2025. noteikumu Nr. 370 redakcijā)
· 22.3 Atbalsta centram piešķir finansējumu šo noteikumu 12.20. apakšpunktā minēto pasākumu īstenošanai atbilstoši audžuģimenēs un specializētajās audžuģimenēs ievietoto bērnu skaitam uz kārtējā gada 1. janvāri.
(MK 17.06.2025. noteikumu Nr. 370 redakcijā)
V. Noslēguma jautājumi
· 23. Šo noteikumu 11. punktā minētās informācijas ievadīšanu informācijas sistēmā centrs nodrošina pēc tam, kad uzsākta informācijas sistēmas funkcionalitātes darbība. Līdz informācijas sistēmas funkcionalitātes darbības uzsākšanai centrs nodrošina attiecīgās informācijas uzkrāšanu manuāli.
(MK 17.06.2025. noteikumu Nr. 370 redakcijā)
· 24. Šo noteikumu 12. punktā minētās informācijas ievadīšanu informācijas sistēmā atbalsta centrs nodrošina pēc tam, kad tiek uzsākta attiecīgās funkcionalitātes darbība. Līdz informācijas sistēmas funkcionalitātes darbības uzsākšanai pakalpojuma uzskaiti veic un pārskatus sniedz atbilstoši šo noteikumu 3.1. apakšpunktā minētā līguma nosacījumiem.
(MK 28.02.2023. noteikumu Nr. 82 redakcijā)
· 25. Šo noteikumu 12.3. un 12.13. apakšpunkts stājas spēkā 2019. gada 1. janvārī.
· 26. Noteikumi stājas spēkā 2018. gada 1. jūlijā.
· 27. Šo noteikumu 12.18. apakšpunkts un 22.1 punkts stājas spēkā 2022. gada 1. janvārī un ir spēkā līdz 2023. gada 31. martam.
(MK 20.12.2022. noteikumu Nr. 805 redakcijā)
· 28. (Svītrots ar MK 28.03.2023. noteikumiem Nr. 148)
· 29. Finansējumu šo noteikumu 12.20. apakšpunktā minēto pasākumu īstenošanai 2025. gadā atbalsta centram piešķir atbilstoši audžuģimenēs un specializētajās audžuģimenēs ievietoto bērnu skaitam uz 2025. gada 1. aprīli.
(MK 17.06.2025. noteikumu Nr. 370 redakcijā)

